**DATAN LUOVUTUSSOPIMUS *(neutraali näkökulma)***

Sopimuspohja tehty neutraalista näkökulmas­ta tilanteeseen, jossa dataa omistava yritys haluaa liiketoiminnallisista projektisyistä antaa ilman korvausta dataansa toisen yrityksen käyttöön tietyin sopimuksessa määritellyin ehdoin. Dataa vastaanottava yritys sitoutuu luonnoksessa salassapitoon ja analysointitulosten julkistamiseen.

Sopimuspohjan kaikki kohdat tulee tarkistaa ja muuttaa vastaamaan käytännön tilannetta; on   
myös huomioitava, että yhden sopimuskoh­dan muuttaminen yleensä vaikuttaa myös sopimuksen   
muihin lausek­keisiin ja lisämuutokset ovat tällöin tarpeen.

**HUOM.! Tämä sopimuspohja ei sovellu käytettäväksi käytännön tilan­teisiin ilman sopimusjuridisen   
asiantunti­jan tarkistusta ja kor­jauksia.**

# *Draft 0.1– \_\_.\_\_.20\_\_*

**DATAN LUOVUTUSSOPIMUS**

**1. Sopijaosapuolet**

Sopimuksen osapuolet ovat YRITYS Oy (jäljempänä ”Omistaja”) ja XYZ Oy (jäljempänä ”Käyttäjä”).

**2. Sopimuksen tausta ja tarkoitus**

Sopimus liittyy datan Omistajan projektiin (jäljempänä ”Projekti”), jossa Omistaja luovuttaa liitteessä 1 määriteltyä dataa Käyttäjän ja kolmansien osapuolten käyttöön ja analysoitavaksi.

Tämän sopimuksen tarkoitus on sopia Omistajan ja Käyttäjän välisestä salassapidosta ja Projektin IPR -oikeuksista.

**3. Määritelmät**

**Immateriaalioikeudet / IPR** tarkoittaa kaikkia immateriaalioikeuksia, kuten patentteja, hyödyllisyysmalleja, tavaramerkkejä, tekijänoikeuksia, liikesalaisuuksia sekä immateriaalioikeuksiin liittyviä hakemuksia. Immateriaalioikeudet sisältävät myös oikeuden muuttaa teosta ja oikeuden luovuttaa tekijänoikeus teokseen edelleen.

**Tausta-aineisto** tarkoittaa kaikenlaista Projektin ulkopuolella aikaansaatua tai aikaansaatavaa aineistoa. Tausta-aineisto sisältää muun muassa raportit, keksinnöt, tietokoneohjelmat, tiedon, ideat, menetelmät, ratkaisumallit, laitteet, aineet ja kaikki muut vastaavat tausta-aineistot. Tausta-aineistoa ei katsota tämän Projektin tulosaineistoksi.

**Tulosaineisto** tarkoittaa sopijapuolen tai IPR- ja salassapitosopimuksen allekirjoittaneen tahon Projektissa aikaansaamaa kaikenlaista aineistoa, kuten mahdollisesti syntyvät raportit, kuvaukset, konseptit, keksinnöt, tietokoneohjelmat, tiedon, ideat, menetelmät, ratkaisumallit, laitteet, aineet ja muut tulosaineistot. Projektin aikana syntynyt yleinen kokemus ja osaaminen ei ole osa Tulosaineistoa ja eri osapuolet voivat hyödyntää kertynyttä yleistä kokemusta ja osaamista vapaasti.

**Avoin lisenssi** tarkoittaa, että käyttölupa myönnetään Omistajalle sekä kaikille kolmansille creative commons -lisenssillä ehdoin paitsi ohjelmistokoodin osalta MIT-lisenssin ehdoin.

**4. Salassapito**

Käyttäjä datan vastaanottajana sitoutuu pitämään luottamuksellisina kaikki sellaiset Omistajalta joko luovutettuina tai muulla tavalla saamansa tiedot, asiakirjat ja aineistot, niiden fyysisestä ilmenemismuodosta riippumatta, jotka joko on määritelty salassa pidettäviksi tai jotka vastaanottavan osapuolen täytyy niiden luonteen ja niihin liittyvän ilmeisen salassapitointressin vuoksi ymmärtää luottamuksellisiksi. Epäselvässä tapauksessa pidetään salassapitointressiä arvioitaessa lähtökohtana sitä, voisiko tiedon salassapidolla olla Omistajan näkökulmasta taloudellista merkitystä.  
  
Salassapitovelvollisuus ei koske tietoja, asiakirjoja ja aineistoja siitä eteenpäin ja siltä osin kuin Käyttäjä voi osoittaa, että  
a) ne olivat Käyttäjän hallussa jo ennen niiden saamista luovuttajalta,  
b) ne ovat tulleet yleisesti saataville tai muuten julkisiksi (public domain)  
c) ne ovat tulleet laillisesti Käyttäjän tietoon kolmannelta osapuolelta ilman salassapitovelvollisuutta, tai  
d) Käyttäjä on ne itsenäisesti ja luovuttajalta saatuja salassa pidettäviä tietoja, asiakirjoja tai aineistoja hyödyntämättä kehittänyt.  
  
  
Salassapitovelvoite jää voimaan sopimuksen päättymisestä huolimatta mutta salassapitovelvoite koskettaa vain Projektin osana ja aikana Omistajan Käyttäjälle luovuttamaa tietoa.  
  
Käyttäjä vastaa tietoturvasta ammattimaisesti käyttäen tarkoituksenmukaisia tietoteknisiä ja organisatorisia tietoturvamenettelyjä siten kuin sopimuksen liitteessä 2 on kuvattu. Käyttäjä pyrkii siihen, että analysointiin osallistuvat henkilöt antavat Omistajan pyynnöstä erilliset henkilökohtaiset salassapitositoumukset, jotka vastaavat sisällöltään tätä sopimusta, kuitenkin ilman sopimussakkomääräystä.

**5. Immateriaalioikeudet**

Tausta-aineiston Immateriaalioikeuksia ei luovuteta tällä sopimuksella.  
  
Datan analysoinnissa syntynyt Tulosaineisto syntyy sille sopijapuolelle, joka on sen luonut, laatinut tai keksinyt. Käyttäjä antaa sille syntyneeseen Tulosaineistoon Omistajalle Avoimen lisenssin. Käyttäjä vahvistaa lisenssin kirjallisesti Omistajan erillisestä pyynnöstä Projektin aikana.

Käyttäjä huolehtii siitä, että analysointiin osallistuvat henkilöt ovat sitoutuneet luovuttamaan Immateriaalioikeudet Käyttäjälle, jotta se voi täyttää tämän sopimuksen mukaiset velvollisuutensa Omistajaan nähden.

**6. Muut sopimusmääräykset**

Tämä sopimus tulee voimaan sopijaosapuolten allekirjoitettua sen. Tätä sopimusta on tehty   
kaksi samasanaista kappaletta, yksi Omistajalle ja toinen Käyttäjälle.

Tähän sopimukseen sovelletaan Suomen lakia. Riitojen ratkaisupaikka on Helsingin käräjäoikeus.

**Päiväys: Päiväys:**

**Paikka: Paikka:**

**YRITYS OY XYZ OY**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Nimi Nimi**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Asema Asema**

***LIITE 1 – DATAN YKSILÖINTI***

***LIITE 2 - DATA-ANALYTIIKAN TIETOSUOJA- JA TURVAMENETTELYT***